送楊元老召赴闕
作者：馮時行
朝代：宋

paragraphs: 羣心周道直，萬國舜門開。
咫尺清虛地，精微擇異材。
光輝生錦里，合沓上蘭臺。
霄漢橫高翥，風雲接大來。
龜龍紛秘奧，奎壁煥昭回。
碧海浮城闕，丹梯近斗魁。
由來陞密勿，此地實胚胎。
早晚龍淵躍，從容衮職陪。
斯文歸黼藻，吾道久塵埃。
漢武威懷遠，周宣正化恢。
治源先簡儉，國本厚封培。
造膝心終啟，前籌力竟回。
正宜須弼亮，豈獨藉淹該。
疇昔先登際，聲名亦壯哉。
追風先蹙踏，戢翼更徘徊。
巨寶應難價，殊姿肯自媒。
中天懸日月，萬里忽風雷。
戮力銘鍾鼎，餘波及草萊。
故人元勃窣，晚節更摧頹。
料想憐枯肺，吹噓助酒杯。